text: তা’মীরুল মিল্লাত কামিল মাদ্রাসা
  বাংলাদেশের একটি ধর্মীয় উচ্চ শিক্ষা প্রতিষ্ঠান। তা’মীরুল মিল্লাত ট্রাস্ট পরিচালিত তা’মীরুল মিল্লাত কামিল মাদ্রাসা একটি দ্বীনি শিক্ষা প্রতিষ্ঠান। দেশের দ্বিমুখী শিক্ষা ব্যবস্থার প্রেক্ষাপটে ইসলামী ও আধুনিক শিক্ষার বাস্তব সমন্বয় সাধন করে ইসলামী আদর্শের বুনিয়াদে এই প্রতিষ্ঠান গড়ে তোলা হয়েছে। ইসলামী জীবনদর্শন, সংস্কৃতি, ঐতিহ্য, মূল্যবোধ, অর্থনীতি, রাজনীতি ও সমাজনীতি ইত্যাদি ক্ষেত্রে মুসলিম সন্তানদেরকে আদর্শ নাগরিক রূপে গড়ে তোলা, বিশেষ করে নৈতিক অবক্ষয় থেকে তরুন সমাজকে রক্ষা করে চারিত্রিক উৎকর্ষ ও মূল্যবোধ তৈরীর বাস্তব উদ্যোগই হচ্ছে- ‘‘তা’মীরুল মিল্লাত কামিল মাদ্রাসা’’।
  
  ইতিহাস 
  ১৯৬৩ সালে ভিত্তিপ্রস্তর স্থাপনের মধ্য দিয়ে এ প্রতিষ্ঠানের শুভ সূচনা হয়। এরপর ১৯৮৮ সালে এটিকে কামিল শ্রেণীতে উন্নীত করা হয়। ১৯৯৭ সালে এর টঙ্গী ক্যাম্পাস চালু হয়। সামাজিক অবক্ষয় ও নৈতিক বিপর্যয় থেকে মুসলিম উম্মাহর ভবিষ্যৎ প্রজন্মকে রক্ষা এবং মুসলিম মেয়েদের দ্বীনি শিক্ষায় শিক্ষিত করার লক্ষ্যে ২০০০ সনের শুরুতে রাজধানীর উপকন্ঠে তা’মীরুল মিল্লাত ট্রাস্ট সূচনা করে- তা’মীরুল মিল্লাত মহিলা কামিল মাদ্রাসা। এরই ফলশ্রুতিতে ঢাকার অদূরে মাতুয়াইল চিটাগাং বিশ্ব রোডের পাশে মনোরম পরিবেশে আবাসিক সুযোগ সুবিধাসহ প্রতিষ্ঠা করা হয়েছে ‘‘তা’মীরুল মিল্লাত মহিলা কামিল মাদ্রাসা ক্যাম্পাস’’। যুগের চাহিদার সাথে সংগতি রেখে দাখিল আলিম স্তরে বিজ্ঞান ও মানবিক বিভাগ এবং কামিল এম.এ শ্রেণীতে হাদীস, তাফসীর ও ফিকহ বিভাগ চালু করা হয়েছে। বিশ্ববিদ্যালয়ের অধীনে ২০১০ সাল থেকে ৪ বছর মেয়াদী ফাযিল সম্মান (অনার্স) কোর্স চালু রয়েছে। ২০১২ সালে টঙ্গীতে বালিকা ক্যাম্পাস চালু হয়।
  
  শিক্ষা ব্যবস্থা 
  
  প্রতিষ্ঠানের ক্যাম্পাসসমূহে বর্তমানে আলিম(এইচএসসি সমমান) শ্রেনী পর্যন্ত  বিজ্ঞান ও মানবিক উভয় শাখাসহ কামিল পর্যন্ত কুরআন সুন্নাহ'র গবেষণাধর্মী বিভিন্ন বিষয় (তাফসির, হাদিস, ফিকহ ইত্যাদি) চালু আছে ।
  
  মাদ্রাসার ছাত্র সংখ্যা বর্তমানে ১০ হাজারের অধিক।
  
  এছাড়াও বাংলাদেশের বিভিন্ন পাবলিক বিশ্ববিদ্যালয়ে (বিশেষত প্রাচ্যের অক্সফোর্ড খ্যাত ঢাকা বিশ্ববিদ্যালয়) ভর্তি পরীক্ষায় সর্বোচ্চ রেজাল্ট করার পাশাপাশি সর্বোচ্চ সংখ্যক ছাত্রের চান্স পাওয়ার বিরল রেকর্ড রয়েছে এই মাদ্রাসার ঝুলিতে। এছাড়াও দেশের অন্যান্য বিশ্ববিদ্যালয় ও মেডিকেল কলেজে এ মাদ্রাসা থেকে ভালো সংখ্যক ছাত্রের চান্স পাওয়ার বিষয়টা এটিকে ছাত্র ও অভিভাবকদের কাছে গুরুত্বপূর্ণ করে তুলেছে।
  
  ক্যাম্পাস সমূহ 
  তা’মীরুল মিল্লাত এর বর্তমান মোট ৪ টি স্বতন্ত্র ক্যাম্পাস রয়েছে।
  
  মূল ক্যাম্পাস
  ঢাকা মহানগরীর পূর্ব দক্ষিণ উপকন্ঠে যাত্রাবাড়ী সংলগ্ন মীরহাজীরবাগে অবস্থিত। বর্তমানে কামিল শ্রেণীতে হাদীস, তাফসীর, ফিকহ্ ও আরবি সাহিত্য বিভাগ  আল-হাদীস এন্ড ইসলামিক স্টাডিজ ও আদ দাওয়াহ এন্ড ইসলামিক স্টাডিজ বিভাগে অনার্স ও মাস্টার্স চালু রয়েছে। ছাত্র সংখ্যা ৪০০০ এর অধিক। ড. মুফতি আবু ইউছুফ খান অধ্যক্ষ হিসেবে দায়িত্ব পালন করছেন।
  
  মহিলা ক্যাম্পাস
  ঢাকার অদুরে মাতুয়াইল এলাকায় ঢাকা চট্টগ্রাম মহাসড়কের পাশে ক্যাম্পাস অবস্থিত। এ ক্যাম্পাসের কার্যক্রম ২০০০ ইং সালে শুরু হয়।  বর্তমানে কামিল শ্রেণীতে হাদীস, তাফসীর ও ফিকহ্ বিভাগ চালু রয়েছে। ছাত্রী সংখ্যা ২০০০ এর অধিক। অধ্যক্ষ হিসেবে আছেন মুফতি মিজানুর রহমান ।
  
  টঙ্গী ক্যাম্পাস 
  গাজীপুর সিটি কর্পোরেশনের টঙ্গী থানার অন্তর্গত গাজীপুর এলাকায় ঢাকা-ময়মনসিংহ মহাসড়কের পাশে ক্যাম্পাসটি অবস্থিত । এ ক্যাম্পাসের কার্যক্রম ১৯৯৭ ইং সালে শুরু হয়।  বর্তমানে কামিল শ্রেণীতে হাদীস, তাফসীর ও ফিকহ্ বিভাগ চালু রয়েছে। ছাত্র সংখ্যা প্রায় ৭০০০। প্রতিষ্ঠানটির ভারপ্রাপ্ত অধ্যক্ষ হিসেবে বর্তমানে দায়িত্ব পালন করছেন মাওলানা মুহাম্মদ মিজানুর রহমান।
  
  বালিকা ক্যাম্পাস,টঙ্গী
  এ ক্যাম্পাসের কার্যক্রম ২০১২ ইং সালে শুরু হয়।  বর্তমানে কামিল শ্রেণীতে হাদীস, তাফসীর ও ফিকহ্ বিভাগ চালু রয়েছে।
  
  তথ্যসূত্র 
  
  বিষয়শ্রেণী:১৯৬৩-এ প্রতিষ্ঠিত শিক্ষা প্রতিষ্ঠান
  বিষয়শ্রেণী:বাংলাদেশের আলিয়া মাদ্রাসা
title: তা’মীরুল মিল্লাত কামিল মাদ্‌রাসা